Dagmar Sterky. Xylografi i tidsskriftet *Idun* 1893, nr 2.
Dagmar Sterky. Foto omkring 1895
**Dagmar Henriette Möller**, (født Bosse, 19. desember 1866 i Christiania, død 13. januar 1956 i Stockholm, var en norsk-svensk operasanger (sopran) og sangpedagog.

Familie
-------

Dagmar Möller var datter av forleggeren Heinrich Bosse og Anne-Marie Lehman, og søster til skuespillerinnen Alma Fahlstrøm, sangerinnen og skuespillerinnen Harriet Bosse og sosiologen Ewald Bosse. Hun ble i 1888 gift med musikeren Adolf Theodor Sterky. Ekteskapet ble oppløst i 1895. I 1896 ble hun gift for annen gang, med arkitekt og generaldirektør Carl Oscar Möller (1857-1933).

Liv og virke
------------

Möller studerte i perioden 1882-1887 ved musikkonservatoriet i Stockholm. I årene 1887-1894 var hun ansatt ved Kungliga Teatern, med et lengre avbrudd, blant annet som student hos den belgiske mezzosopranen Désirée Artôt de Padilla i Paris. I perioden 1900-1926 underviste hun i sang ved musikkonservatoriet i Stockholm, og parallelt ved Operaskolan i årene 1903-1913. 

Dagmar Möller debuterte på Kungliga Teatern 3. juni 1887, i rollen som *Rose Friquet* i operaen *Villars Dragoner*. Hun lyktes i stor grad i komiske roller, både i Stockholm, hvor hun var tilknyttet operaen i periodene 1887-1891 og 1892-1894 og i Kristiania, hvor hun var ved Christiania Theater i 1891-1892. Ved Emil Lindens operaturné i Sverige og Norge i 1896 var hun primadonna. Hun gjestet også fødebyen Kristiania i 1898, da hun holdt konsert på Centralteatret.

Möller hadde stor betydning for spredningen av nordisk romansesang, og fremførte ofte verker av Edvard Grieg, som tilegnet sin sangsyklus *Haugtussa* til henne. I hennes repertoar var det også sanger av Emil Sjögren, Wilhelm Stenhammar og Wilhelm Peterson-Berger, i tillegg til at hun hadde gjort det til en spesialitet å fremføre sanger av Agathe Backer-Grøndahl. Hun fremførte nordisk musikk på scener i Danmark, Tyskland og Frankrike. 

Agathe Backer-Grøndahls sønn, komponisten Fridtjof Backer-Grøndahl, uttalte om Dagmar Möller at hennes «sang står for mig helt uforglemmelig. Så inspirert og temperamentsfullt, så dramatisk og fantasifullt har jeg sjelden hørt min mors sanger sunget. De mere lyriske romanser sang hun med sjelden poesi og følsomhet, og samtidig friskt og usentimentalt – så helt naturlig».

Möller ble 26. mars 1903 innvalgt som representant nummer 507 i Kungliga Musikaliska Akademien. I 1911 ble hun tildelt Litteris et Artibus.

Roller i utvalg
---------------

* *Rose Friquet* i operaen *Villars Dragoner* av Aimé Maillart (Stockholm, 1887)
* *Siebel* i *Faust* av Charles Gounod (Christiania Theater, 1888)
* *Adèle* i *Den sorte Domino* av Daniel François Esprit Auber (Christiania Theater, 1891)
* *Madeleine* i *Postillonen fra Longjumeau* av Adolphe Adam (Christiania Theater, 1892)
* *Betty* i *Schweitzerhytten* av Scribe & Mélesville (Christiania Theater, 1892)
* *Camilla* i *Zampa* av Ferdinand Hérold (Christiania Theater, 1893)
* *Julie* i *Romeo og Julie* av Charles Gounod (Emil Lindens operaturné, Eldorado, 1896)
* *Nedda* i *Pagliacci* (Emil Lindens operaturné, Eldorado, 1896)

Referanser
----------

1. 1 2   Musikverkets auktoritetsdatabas, calmview.musikverk.se, utgitt 6. oktober 2017, besøkt 6. oktober 2017[Hentet fra Wikidata]
2. 1 2   LIBRIS, oppført som Dagmar Henriette Bosse, SELIBR 359465, besøkt 9. oktober 2017[Hentet fra Wikidata]
3. 1 2 3 4   Sveriges dödbok, oppført som 18661219-050 Möller f. Bosse, Dagmar Henrietta, besøkt 19. desember 2018[Hentet fra Wikidata]
4. ↑   runeberg.org[Hentet fra Wikidata]
5. ↑  *Norske kvinder*. Kristiania: Berg & Høgh. 1914. s. 328.
6. ↑  Fahlstrøm, Alma (1944). *17 portrettmedaljonger fra det gamle Christiania theater*. Aschehoug. s. 99.
7. ↑  *Dagbladet 1892.02.08*. Norge, Oslo. 1892. s. 1.
8. ↑  *Dagbladet 1896.04.01*. Norge, Oslo. 1896. s. 2.
9. ↑  *Dagbladet 1896.03.27*. Norge, Oslo. 1896. s. 1.

Kilder
------

* Jensson, Liv (1981). *Biografisk skuespillerleksikon*. Universitetsforl. s. 120. ISBN 8200056228.
* Fahlstrøm, Alma (1944). *17 portrettmedaljonger fra det gamle Christiania theater*. Aschehoug. s. 97-100.

Eksterne lenker
---------------

* (en) Dagmar Möller – kategori av bilder, video eller lyd på Commons Rediger på Wikidata
* (no) Dagmar Möller hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Prabook **·** Geni **·** VIAF **·** LCCN **·** ISNI **·** LIBRIS
 |